b"\n_START_ARTICLE_\nCentre Nacional d'Huracans\n_START_SECTION_\nEspecialistes en huracans\n_START_PARAGRAPH_\nEls especialistes del CNH s\xc3\xb3n els meteor\xc3\xb2legs encarregats de predir les accions dels ciclons tropicals. Aquests especialistes treballen fent torns de vuit hores entre maig i novembre, vetllant els patrons del clima en els oceans Atl\xc3\xa0ntic nord i est del Pac\xc3\xadfic. Cada vegada que apareix una depressi\xc3\xb3, emeten butlletins informatius cada sis hores fins que la tempesta es desf\xc3\xa0 i acaba el seu recorregut. En cas que la tempesta amenaci de tocar terra, els butlletins s'emeten amb major freq\xc3\xbc\xc3\xa8ncia. Els especialistes tamb\xc3\xa9 s'encarreguen de coordinar les decisions i les accions a prendre juntament amb les autoritats del pa\xc3\xads que es pugui veure afectat. _NEWLINE_Cada especialista signa els pron\xc3\xb2stics i butlletins amb llur cognom, i en determinades ocasions els poden emetre conjuntament amb altres membres del CNH._NEWLINE_Quan no \xc3\xa9s temporada d'huracans a l'Atl\xc3\xa0ntic, els especialistes fan tasques divulgatives da cara al p\xc3\xbablic.\n_START_SECTION_\nProc\xc3\xa9s de posar nom als huracans\n_START_PARAGRAPH_\nVegeu l'article principal Llista de noms dels ciclons tropicals._NEWLINE_En la temporada d'huracans a l'Atl\xc3\xa0ntic de 1953, el Centre comen\xc3\xa7\xc3\xa0 a posar nom als ciclons que arribaven al grau de tempesta tropical -vents sostinguts superiors als 62 km/h-. Aix\xc3\xb2 substitu\xc3\xad el m\xc3\xa8tode anterior que utilitzava les coordenades per la seva identificaci\xc3\xb3. Als inicis, les tempestes nom\xc3\xa9s tenien noms femenins, per\xc3\xb2 despr\xc3\xa9s d'algunes protestes per aquest greuge sexista -ateses les connotacions negatives que comporten els huracans-, l'any 1979 es va comen\xc3\xa7ar a utilitzar, tamb\xc3\xa9, noms masculins._NEWLINE_L'Organitzaci\xc3\xb3 Meteorol\xc3\xb2gica Mundial s'encarrega de crear i mantenir la llista anual de noms, que s\xc3\xb3n usats en una rotaci\xc3\xb3 de sis anys. Els noms d'aquells ciclons m\xc3\xa9s mortals i destructors s\xc3\xb3n llevats i substitu\xc3\xafts per un altre nom del mateix g\xc3\xa8nere i mateixa inicial. Aix\xc3\xad, per exemple, l'any 2006, Kirk reempla\xc3\xa7\xc3\xa0 Keith, ja que l'any 2001 es va decidir retirar-lo despr\xc3\xa9s dels estralls que caus\xc3\xa0 l'hurac\xc3\xa0 Keith entre el 28 de setembre i 6 d'octubre de 2000. _NEWLINE_Si es produeixen m\xc3\xa9s de 21 tempestes amb nom en una temporada a l'Atl\xc3\xa0ntic, o 24 en la temporada del Pac\xc3\xadfic, les lletres de l'alfabet s'exhaureixen, ra\xc3\xb3 per la qual es recorre a les lletres de l'alfabet grec, per seguir nomenant ciclons. Aquest extrem es va produir per primera vegada a la hist\xc3\xb2ria en la Temporada d'huracans de l'Atl\xc3\xa0ntic, 2005."